Karupin lentotukikohta

Karupin lentotukikohta (tansk. Flyvestation Karup) on Tanskan kuninkaallisten ilmavoimien keskeinen lentotukikohta, joka sijaitsee Karupissa, Keski-Jyllannin alueella. Tukikohta on samalla lentokenttäalueella kaupallisen Karup-Midtjyllandin lentoaseman kanssa. Historia Saksalaiset rakensivat lentokentän Karupiin miehitettyään Tanskan toisessa maailmansodassa. Kiinteistöjä takavarikoitiin, ja maanviljelijöitä joutui lähtemään kodeistaan lentokentän tieltä. Kenttä valmistui vuonna 1941, ja se tunnettiin nimellä Fliegerhorst Grove. Saksalaiset rakensivat sinne muun muassa suuren komentokeskuksen, ja kaikkiaan erilaisia rakennuksia oli yli 600. Aluksi lentokenttä oli enimmäkseen saksalaisten pommikoneiden tukikohta, myöhemmin sinne sijoitettiin hävittäjiäkin. Tanskan vapautuksen jälkeen Yhdistyneen kuningaskunnan kuninkaalliset ilmavoimat saapui Groven kentälle. Brittien valvonnassa romutettiin 150 kentälle jäänyttä saksalaiskonetta. Vuosina 1945–1947 lentokentällä toimi 22 000 saksalaisen pakolaisleiri. Toisen maailmansodan jälkeen ja kylmän sodan ainana lentokentän nimi vaihdettiin Karupin lentotukikohdaksi, ja se otettiin Tanskan ilmavoimien ja Naton käyttöön. Siitä tuli Tanskan tärkein lentotukikohta, jossa oli kylmän sodan alkupuolella erimallisia yhdysvaltalaisvalmisteisia hävittäjiä ja myöhemmin esimerkiksi Saab Drakeneita. Karupissa toimi muun muassa vuodesta 1955 Tanskan ilmataktinen johtokeskus ja vuosina 1962–2004 Naton HQ BALTAP -esikunta. Hävittäjätoiminta loppui vuonna 1993, jolloin tukikohta jäi ilmavoimien varakentäksi ja harjoitustoimintaa varten. Vuonna 2003 Karupiin sijoitettiin Tanskan ilmavoimien helikopteritoiminta. Toiminta nykyään Karupin lentotukikohtaan on sijoitettu Tanskan kuninkaallisten ilmavoimien helikopteritoiminta. Se koostuu lennostosta, joka jakautuu laivueisiin: lentokoulu, 660. laivue (joukkojen suojelu), 722. laivue (EH101 Merlin), 723. laivue (MH-60R Seahawk) ja 724. laivue (AS 550 Fennec). Karupissa sijaitsee lisäksi lennonjohtolennosto, ulkomaanesikunta (Expeditionary Air Staff) ja tukilennosto sekä muuta Tanskan asevoimien johtokeskus- ja esikuntatoimintaa. Karup on Tanskan suurin lentotukikohta ja suuri työllistäjä. Tukikohta ja siihen liittyvät ympäröivät alueet ovat kooltaan noin 2 900 hehtaaria, josta 1 200 hehtaaria on nummea ja viljelysmaata. Alueella on yli 1 000 rakennusta ja lähes 90 km tietä. Työntekijöitä oli 3 500 vuonna 2018. Lähteet Aiheesta muualla Tanskan puolustusvoimien sivuilla (tanskaksi) Kuvia tai muita tiedostoja aiheesta Karupin lentotukikohta Wikimedia Commonsissa